Tarybos reglamentas (EB) Nr. 3259/94,
1994 m. gruodžio 22 d.
iš dalies keičiantis Reglamentą (EEB) Nr. 2930/86, nustatantį žvejybos laivų charakteristikas
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ir ypač į jos 43 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonominių ir socialinių reikalų komiteto nuomonė [2],
kadangi žvejybos laivų charakteristikos yra minimos bendroje žvejybos politikoje, kuriai reikia vienodų laivų charakteristikas nusakančių apibrėžimų; kadangi šiuo tikslu 1986 m. rugsėjo 22 d. buvo priimtas Tarybos reglamentas (EEB) Nr. 2930/86, nustatančiame žvejybos laivų charakteristikas [3];
kadangi Bendrijos veikla šioje srityje turėtų, kur įmanoma, būti grindžiama rekomendacijomis, kurias jau yra priėmusios tarptautinės specialistų organizacijos;
kadangi buvo pripažinta, kad yra reikalinga standartizuota tarptautinė sistema laivų tonažui matuoti, nes atskirų vienodo ilgio laivų tonažai gerokai skiriasi; kadangi atsižvelgiant į aukščiau išdėstytas priežastis 1969 m. birželio 23 d., globojant Tarptautinei jūrų organizacijai (TJO), buvo pasirašyta Tarptautinė konvencija dėl laivų matmenų nustatymo (TKLM 1969);
kadangi minėta konvencija bendrąjį (bruto) laivo tonažą apibrėžia esant priklausomą nuo bendro visų uždarųjų laivo erdvių tūrio; kadangi bendrojo (bruto) laivo tonažo matavimo metodologija aprašyta Konvencijos I priede;
kadangi pirmiau minėta Konvencija nuo 1994 m. liepos 18 d. taikoma visiems nuolaidomis nesinaudojantiems laivams, įskaitant ir 24 m ar ilgesnius laivus, išplaukiančius į tarptautinius reisus; kadangi, inter alia, trumpesniems nei 24 m laivams, yra taikoma Konvencijos išimtis;
kadangi Reglamentas (EEB) Nr. 2930/86 minėtas Konvencijos I priedo nuostatų taikymą praplečia visiems Bendrijos žvejybos laivams;
kadangi valstybėms narėms visiškai įgyvendinant Reglamento (EEB) Nr. 2930/86 nuostatas dėl laivo tonažo, ypač mažesnių žvejybos laivų atžvilgiu, iškyla tam tikrų keblumų; kadangi tiems mažesniems laivams minėtos Konvencijos I priede išdėstyta metodologija kai kuriais atvejais nėra tinkama;
kadangi esamiems laivams nuostatos turėtų būti taikomos lanksčiai, ypač trumpesnių nei 15 m laivų atžvilgiu, tam, kad jų tonažas galėtų būti įvertintas;
kadangi trumpesnių nei 15 m laivų tonažą reikėtų apibrėžti paprasčiau;
kadangi laivai, kurių ilgis 15 m ar ilgesnis, atsižvelgiant į tai, kad jų antstatų tūris yra svarbesnis, turėtų būti matuojami pagal minėtą Konvenciją;
kadangi dėl techninių reikalavimų, kurie laivų matavimui keliami pagal 1969 m. Konvencijoje išdėstytą metodologiją būtina atidėti galutinį terminą, numatytą 1994 m. birželio 18 d., tam, kad iš naujo būtų atlikti esamų 15 m ilgo ar ilgesnių, tačiau ne ilgesnių nei 24 m, laivų matavimai,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2930/86 iš dalies pakeičiamas taip:
1) 3 straipsnio pirma pastraipa pakeičiama taip:
"Laivo plotis - tai didžiausias plotis kaip apibrėžta Tarptautinės konvencijos dėl laivų metmenų nustatymo I priede (toliau ši Konvencija - "1969 m. Konvencija";)";
2) 4 straipsnio 1 dalis pakeičiama taip:
"1. a) Žvejybos laivo tonažas yra bendrasis (bruto) laivo tonažas, kaip numatyta 1969 m. Konvencijos I priede.
b) Naujų žvejybos laivų, kurių ilgis 15 m ar ilgesnių, kurie buvo pradėti statyti po 1994 m. liepos 18 d., bendrasis (bruto) tonažas turi būti matuojamas kaip nurodyta 1969 m. Konvencijos I priede.
c) Naujų ir esamų žvejybos laivų, kurių didžiausias ilgis trumpesnis nei 15 m, bendrasis (bruto) tonažas matuojamas pagal šio reglamento I priede pateiktą formulę.
d) Visų nenaujų laivų, kurių didžiausias ilgis tarp laivo galų yra 24 m ar ilgesnis, bendrasis (bruto) tonažas turi būti iš naujo išmatuota ligi 1994 m. liepos 18 d. pagal 1969 m. Konvencijos I priedą.
Šios kategorijos laivams, kurie nenaudojami tarptautiniams reisams, taip kaip apibrėžta 1969 m. Konvencijoje, ir kuriems todėl minėtos Konvencijos nuostatos netaikomos, galutinis terminas pratęsiamas iki 1994 m. gruodžio 31 d.
e) Esamų laivų, kurių didžiausias ilgis tarp galų yra 15 m ar ilgesnis, tačiau trumpesnis nei 24 m, bendrasis (bruto) tonažas, numatytas 2 ir 3 dalyse, gali būti įvertintas pagal šio reglamento priede išdėstytą metodologiją, jeigu Komisija nuspręs, kad šie dydžiai bus ganėtinai tikslūs.
Vis dėlto valstybės narės šios kategorijos laivų tonažą matuoja pagal 1969 m. Konvencijos I priedą esant tokioms aplinkybėms:
- laivo savininkui paprašius,
- gavus laivo savininko paraišką, kad jo laivas būtų įrašytas dalyvauti bet kokioje programoje, kuriai Bendrija skiria finansinę pagalbą ir kur minėta pagalba priklauso nuo laivo tonažo. Bendrijos pagalba, suteikiama pagal 1993 m. gruodžio 21 d. Tarybos reglamentą (EB) Nr. 3699/93, nustatantį Bendrijos struktūrinės pagalbos produktų perdirbimui ir prekybai žuvininkystės ir akvakultūros sektoriuje kriterijus bei tvarką [4], vis dėlto bus skiriama pagal galiojančias to reglamento nuostatas. Iki 2004 m. sausio 1 d. nuoroda į tonažo vienetą, išreikštą GRT, gali būti taikoma įgyvendinant pagalbos planus pagal Reglamento (EB) Nr. 3699/93 8 ir 9 straipsnius, jeigu duomenys, susiję su tuo matavimo vienetu, Komisijai buvo pateikti iki 1994 m. liepos 18 d. pagal procedūras, numatytas 1994 m. sausio 19 d. Komisijos reglamentu (EB) Nr. 109/94 dėl Bendrijos žvejybos laivų registro [5];
- jeigu valstybės narės kompetentingos valdžios institucijos yra laikoma, kad laivo charakteristikų pakeitimas arba patobulinimas dabar esamą registrinę talpą bus iš esmės pakeitęs.
Valstybės narės užtikrins, kad visi likusieji šios kategorijos laivai pagal 1969 m. Konvencijos I priedą bus iš naujo išmatuoti ligi 2004 m. sausio 1 d.";
3) pridedamas šio reglamento priedas.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Reglamentas taikomas nuo 1995 m. sausio 1 d., išskyrus 1 straipsnio 2 dalies nuostatas, susijusias su Reglamento (EEB) Nr. 2930/86 4 straipsnio 1 dalies d punktu, ir kurios taikomos nuo 1994 m. liepos 18 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. gruodžio 22 d.